બંગાળમાં ભાજપની લહેરઃ તૃણમુલના રણનીતિકાર પ્રશાંત કિશોરની ઓડિયો ક્લીપ સોશ્યલ મીડિયામાં વાયરલઃ ભાજપના વિજયનો દાવો
નવી દિલ્હીઃ પશ્ચિમ બંગાળમાં ભાજપ-TMC વચ્ચે ચૂંટણીમાં કાંટાની ટક્કર વચ્ચે તૃણમુલના રણનીતિકાર પ્રશાંત કિશોરના ઓડિયોને કારણે રાજકીય હલચલ મચી છે. જેમાં PK બંગાળમાં ભાજપની લહેર સ્વીકારી રહ્યા છે. ભાજપના આઇટીસેલના અમિત માલવીયે આ કેટલાક ઓડિયો શેર કરીને દાવો કર્યો છે કે બંગાળનાં મુખ્યમંત્રી મમતા બેનરજીના ચૂંટણી રણનીતિકાર પ્રશાંત કિશોર ભાજપની જીત સ્વીકારી લીધી છે.
બંગાળમાં શનિવારે ચોથા તબક્કાનું મતદાન ચાલી રહ્યું છે ત્યારે ભાજપના આઈટી સેલના પ્રમુખ અમિત માલવીયે ક્લબ હાઉસ પ્લેટફોર્મ પર પીકેના ડિસ્કશનનો ઓડિયો શેર કર્યો છે. જેમાં પ્રશાંક કિશોર કેટલાક મોટા પત્રકારોને બ્રિફ કરી રહ્યા છે. જો કે પીકેએ જવાબમાં કહ્યું કે ભાજપે પોતાની સુવિધા મુજબનો અધુરો ઓડિયો વાયરલ કર્યો છે. અમિત માલવીયએ ક્લબ હાઉસનું આખું ડિસ્કશન શેર કરે, તેમાં સ્પષ્ટ થઇ જશે કે સત્ય શું છે?
ઓડિયોમાં પ્રશાંત કિશોર કહેતા સંભળાય છે કે, "બંગાળમાં વોટ મોદીના નામ પર છે. હિન્દુના નામ પર છે. ધ્રુવીકરણ, હિંદી ભાષી, SC જ ચૂંટણીના ફેક્ટર છે. મોદી અહીં પોપ્યુલર છે. બંગાળની વસતીના 27 ટકા SC અને મતુઆ સમુદાય મોટી સંખ્યામાં ભાજપ માટે મતદાન કરી રહ્યા છે. બંગાળમાં ટીએમસી વિરૂદ્ધ એન્ટી ઈન્કમ્બસી છે, મોદી વિરૂદ્ધ નહીં. બંગાળી રાજકારણની ઈકોસિસ્ટમ મુસ્લિમ મતો હાંસલ કરવાની રહી છે અને પહેલી વખત હિંદુઓને તેમની વાત થઈ રહી હોવાનું લાગી રહ્યું છે."
પ્રશાંત કિશોરનો ભાજપને જવાબ
પ્રશાંત કિશોરના કહેવા પ્રમાણે તેઓ 'ભાજપને લગભગ 40% મત કેવી રીતે મળી રહ્યા છે અને એવી ધારણા કેમ છે કે ભાજપ જીતી રહ્યું છે' તેનો જવાબ આપી રહ્યા હતા. સાથે જ પ્રશાંત કિશોરે એવો કટાક્ષ પણ કર્યો હતો કે, તેમને એ જાણીને આનંદ થયો કે ભાજપ તેમની વાતને પોતાની પાર્ટીના નેતાઓથી વધુ મહત્વ આપે છે.